
[bookmark: TextBodyBegin]Europa-Parlamentet,
–	der henviser til forretningsordenens artikel 144, stk. 5, og artikel 132, stk. 4,
A.	der henviser til, at Hamas‑terrorister den 7. oktober 2023 angreb Israel og forsætligt myrdede 1 139 israelske og udenlandske borgere; der henviser til, at 134 gidsler stadig holdes fanget under frygtelige forhold;
B.	der henviser til, at Parlamentet gentagne gange har fordømt dette foragtelige angreb og bekræftet Israels ret til selvforsvar inden for rammerne af folkeretten; der henviser til, at Israels uforholdsmæssige reaktion har resulteret i, at over 30 000 mennesker er blevet dræbt og 70 000 såret i Gaza siden dette angreb;
C.	der henviser til, at der er desperat fødevareusikkerhed og forestående hungersnød i Gaza; der henviser til, at næsten 16 % af alle børn i Gaza ifølge WHO allerede lider af akut fejlernæring; der henviser til, at palæstinensere står over for forfærdelige, livstruende forhold på grund af manglende adgang til tilstrækkelige fødevarer og andre basale behov;
D.	der henviser til, at over 100 palæstinensere den 29. februar 2024 på tragisk vis blev dræbt og 700 såret, da israelske tropper åbnede ild under leveringen af humanitær bistand; der henviser til, at FN siden den 20. februar 2024 har suspenderet fødevareleverancerne til det nordlige Gaza, efter at konvojerne blev udsat for angreb og plyndringer;
[bookmark: _GoBack]1.	fordømmer på det kraftigste obstruktionen af humanitær bistand og angrebene på humanitære konvojer; fordømmer på det kraftigste Hamas' kapring og plyndring af nødhjælpskonvojer; opfordrer indtrængende Israel til straks at tillade og lette fuld, uhindret og sikker levering af bistand til og gennem hele Gaza via alle eksisterende grænseovergange; glæder sig over de maritime korridorer for humanitær bistand, men minder om, at distribution på landjorden skal prioriteres;
2.	fordømmer på det kraftigste de gentagne angreb på civile, der søger hjælp, og på humanitære og medicinske faciliteter samt arbejdstagere; beklager dybt deres katastrofale indvirkning på civile i Gaza, navnlig på børn; opfordrer indtrængende alle parter til øjeblikkeligt at indstille disse angreb; opfordrer på det kraftigste til, at der foretages en uafhængig international undersøgelse;
3.	fordømmer drabene på 161 FN-hjælpearbejdere, 340 sundhedsarbejdere, 7 humanitære hjælpearbejdere og 133 journalister og pressefolk;
4.	gentager sin opfordring til en permanent våbenhvile for at imødegå den overhængende risiko for hungersnød i Gaza og til øjeblikkeligt og betingelsesløst at løslade alle gidsler; fordømmer på det kraftigste stigningen i voldshandlinger begået af ekstremistiske bosættere og angreb fra de israelske væbnede styrker mod palæstinenserne på Vestbredden, som allerede har slået hundredevis af palæstinensiske civile ihjel og såret tusindevis; fordømmer på det kraftigste stigningen af ulovlig besættelse af palæstinensiske områder, hvilket udgår en overtrædelse af folkeretten; opfordrer til, at Den internationale Røde Kors Komité får øjeblikkelig adgang til alle gidsler, der tilbageholdes i Gaza, og til at give dem lægebehandling;
5.	udtrykker dyb bekymring over den katastrofale humanitære situation i Gaza, herunder risikoen for nært forestående hungersnød, spredningen af sygdomme og de bekræftede dødsfald blandt børn på grund af fejlernæring og dehydrering; er bekymret over, at bistanden leveres under usikre forhold; understreger det presserende behov for hurtig, sikker og uhindret humanitær adgang; opfordrer indtrængende de israelske myndigheder til at genåbne grænseovergangene ved Rafah, Kerem Shalom, Karmi og Erez; anerkender UNRWA's uundværlige rolle i regionen;
6.	udtrykker dyb bekymring over risikoen for optrapning af konflikten, navnlig i Libanon;
7.	opfordrer Israel til at respektere bestemmelserne i den humanitære folkeret og til at overholde FN's Sikkerhedsråds resolution 2712, der kræver brug af "alle tilgængelige ruter til og gennem hele Gazastriben" for at lette leveringen af bistand; opfordrer på det kraftigste til gennemførelse af ICJ's bekendtgørelser af 26. januar 2024, herunder "øjeblikkelige og effektive foranstaltninger til at muliggøre levering af hårdt tiltrængte basale tjenesteydelser og humanitær bistand";
8.	glæder sig over, at næstformanden i Kommissionen/Unionens højtstående repræsentant for udenrigsanliggender og sikkerhedspolitik har til hensigt at drøfte Israels overholdelse af menneskerettighedsklausulen i associeringsaftalen[footnoteRef:1] med udenrigsministrene; [1:  	Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side (EFT L 147 af 21.6.2000, s. 3).] 

9.	kræver øjeblikkelig genopretning af vital infrastruktur for at forhindre en forværring af den katastrofale hungersnød og fødevareusikkerhed; gentager, at der skal gøres alt for at forhindre yderligere tab af uskyldige civile liv;
10.	er fast overbevist om, at der ikke kan være udsigt til fred, sikkerhed, stabilitet og velstand for Gaza eller israelsk-palæstinensisk forsoning, så længe Hamas eller andre terrorgrupper spiller nogen som helst rolle i Gazastriben; gentager, at terrorisme og vold samt tilskyndelse hertil er uforenelige med en fredelig løsning af den israelsk-palæstinensiske konflikt;
[bookmark: TextBodyEnd]11.	pålægger sin formand at sende denne beslutning til Rådet, Kommissionen, FN, Israels regering og Det Palæstinensiske Selvstyre.

